钦定古今图书集成/方舆汇编/职方典/第1455卷 > 《云南志略序》虞集
## 钦定古今图书集成/方舆汇编/职方典/第1455卷 > 《云南志略序》虞集

京师西南行万里，为“云南之地，方广万里。昔我世祖
帅师伐而取之，守者弗能定。既即位，奠海内，使省臣
赛典赤往抚以恩惠，沿其俗而道之，善利，镇以亲王
贵人者四十年。方是时，治平日臻，士大夫多材能，乐
事朝廷，不乐外官。天子悯远人之失牧也，常简去增
秩，优以命吏。而为吏者多徼幸名器，无治术，无惠安
遐荒之心。禽兽其人而鱼食之，无以宣布德泽，称旨
意。甚者启事造衅，以毒害其人。其人故暴悍，素不知
教，冤愤窃发，势则使然。不然，恶生乐死，夫岂其情也
哉？”嗟乎！昔者箪壶迎徯之民，日以老死且尽。生者格
于贪吏，以自远于恩化；其吏士之见知者无所建白，
而驭于中者又不识察其情故，不亦悲夫！河间李侯
景山由枢庭宣慰乌蛮。乌蛮，云南一部也，始下车，未
及有所施，会群蛮不靖，按行调发馈给，镇抚周履云
南，悉其见闻，为《志略》四卷。因报政上之。余尝披而读
之，考其土产风气、服食之宜，人物材力之愚智勇怯，
山川形势之厄塞要害，而世祖皇帝之神威圣略，概
可想见，未尝不俯仰而兴叹也。其《志》曰：“张乔斩奸滑
长吏九十馀人，而三十六部尽降；诸葛孔明用其豪
杰，而财赋足以给军。国史万岁贪赂，随服随叛；梁毗
一金不取，酋长感悦；李知古以重赋僇尸，张虔陀以
淫虐致乱。”此于事至较著明白者也。其术不甚简易
乎？有志之士尚有所览观焉。至读其《纪行》诸诗，必有
悲其立志者矣。